NARIADENIE KOMISIE (ES) č. 1821/2005
z 8. novembra 2005,
ktorým sa mení a dopĺňa nariadenie (ES) č. 1653/2004 v súvislosti s účtovníkmi výkonných agentúr
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (1), a najmä na jeho článok 15,
so zreteľom na stanovisko Európskeho parlamentu,
so zreteľom na stanovisko Rady,
so zreteľom na stanovisko Dvora audítorov,
keďže:
(1)
V článku 30 nariadenia Komisie (ES) č. 1653/2004 z 21. septembra 2004, ktorým sa na základe nariadenia Rady (ES) č. 58/2003 o štatúte výkonných agentúr poverených určitými úlohami týkajúcich sa riadenia programov Spoločenstva stanovuje vzorové finančné nariadenie pre výkonné agentúry (2), sa ustanovuje, že riadiaca rada výkonnej agentúry menuje účtovníka výkonnej agentúry, na ktorého sa vzťahuje služobný poriadok.
(2)
Povinnosti účtovníka výkonnej agentúry, ktoré sú uvedené v tomto článku 30, sú obmedzené na administratívny rozpočet výkonnej agentúry, zatiaľ čo účtovník Komisie zodpovedá za všetky úlohy týkajúce sa prevádzkového rozpočtu, ktorý vykonávajú výkonné agentúry.
(3)
Komisia sa stretla s ťažkosťami pri výbere vhodných kandidátov na miesto účtovníka výkonnej agentúry, ktorej by bol pridelený.
(4)
Funkciou účtovníka výkonnej agentúry by mohol byť poverený dočasný zamestnanec v zmysle článku 2 písm. a) o podmienkach zamestnávania ostatných zamestnancov Európskych spoločenstiev stanovených nariadením Rady (EHS, Euratom, ESUO) č. 259/68 (3).
(5)
Nariadenie (ES) č. 1653/2004 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
V článku 30 nariadenia (ES) č. 1653/2004 úvodná veta prvého odseku sa nahrádza takto:
„Riadiaci výbor menuje účtovníka, ktorý je vyslaným úradníkom alebo dočasným zamestnancom zamestnaným priamo agentúrou a ktorý je poverený:“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. novembra 2005